Равил Фәйзуллин: "Бездән соң бу йөзүләр дәвам итсен иде"

	Татарстанның халык шагыйре Равил Фәйзуллин башлап җибәргән “Фәйзуллин йөзүләре” быел 44 нче мәртәбә уздырылды. Әлеге чарада катнашырга, йөзүчеләрне тамаша кылырга теләүчеләр Лаеш районының Атабай авылына җыелды. 	 Башта анда җырлы-биюле, шигъри бәйрәм оештырылды. Аннары бергәләшеп Атабайдан ерак түгел Ташкирмән авылына кузгалдык. Йөзү ярышы шунда үтте. — “Фәйзуллин йөзүләре”н ел саен үткәрәбез. Тарихы да зур. Равил абый 1979 елда Югославиягә баргач, Эгей диңгезендә Халыкара ярышта катнаша. Шуңа кызыгып: “Казанга кайткач, язучыларны җыеп, шундый йөзүләр оештырам әле”, — дип хыяллана. Безнең яшь чаклар. Шул вакытта ук Казансу буена җыеп, йөздереп, бадминтон уйнатып, безне спортка тартты, — ди ТР Язучылар берлеге рәисе Ркаил Зәйдулла. — Үзе спортчы, күп төрендә шөгыльләнеп, уңышка иреште. Әле дә йөзә. Аны куып җитә алмыйбыз. Элек, безне еракта калдырып китмәс өчен, әллә ничә тапкыр кире йөзеп килә иде. Шундый остазыбыз ул. Моңа хәтле чара Мамадыш, Яшел Үзән, Югары Ослан районнарында һәм башка якларда узды. Елдан-ел яхшырак оештырыла, күңелле үтә. 
	Лилия ЙОСЫПОВА	
Ирек мәйданы

	№ --- | 22.08.2022	


